CELEX: 32021R2090
Language: sk
Date: 2021-11-25 00:00:00
Title: Vykonávacie nariadenie Komisie (EÚ) 2021/2090 z 25. novembra 2021 o zamietnutí povolenia oxidu titaničitého ako kŕmnej doplnkovej látky pre všetky druhy zvierat (Text s významom pre EHP)

30.11.2021   
               
               
                  SK
               
               
                  Úradný vestník Európskej únie
               
               
                  L 427/160
               
            
         VYKONÁVACIE NARIADENIE KOMISIE (EÚ) 2021/2090
         z 25. novembra 2021
         o zamietnutí povolenia oxidu titaničitého ako kŕmnej doplnkovej látky pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:
         
                     (1)
                  
                  
                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania alebo zamietania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).
                  
               
                     (2)
                  
                  
                     Oxid titaničitý bol smernicou 70/524/EHS povolený bez časového obmedzenia ako prídavné farbivo (farbivá povolené na farbenie potravín na základe pravidiel Spoločenstva) pre mačky a psy. Povolený bez časového obmedzenia bol za určitých podmienok takisto v krmive pre všetky druhy zvierat s výnimkou mačiek a psov. Uvedený výrobok bol následne zapísaný do registra kŕmnych doplnkových látok ako existujúci výrobok, a to v súlade s článkom 10 ods. 1 nariadenia (ES) č. 1831/2003.
                  
               
                     (3)
                  
                  
                     V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie oxidu titaničitého ako kŕmnej doplnkovej látky pre všetky druhy zvierat. Žiadateľ požiadal o zaradenie danej doplnkovej látky do kategórie doplnkových látok „senzorické doplnkové látky“ a funkčnej skupiny „farbivá: látky, ktoré sfarbujú krmivá alebo obnovujú ich farbu“. K žiadosti boli priložené údaje a dokumenty vyžadované podľa článku 7 ods. 3 nariadenia (ES) č. 1831/2003.
                  
               
                     (4)
                  
                  
                     Európsky úrad pre bezpečnosť potravín (ďalej len „úrad“) vo svojom stanovisku z 5. mája 2021 (3) poznamenal, že nemohol dospieť k záveru, pokiaľ ide o bezpečnosť oxidu titaničitého pre cieľové druhy, spotrebiteľov a životné prostredie vzhľadom na chýbajúce konkrétne údaje týkajúce sa jeho používania ako kŕmnej doplnkovej látky a vzhľadom na to, že nemožno vylúčiť genotoxicitu častíc oxidu titaničitého, čo vyvoláva možné obavy v súvislosti s bezpečnosťou doplnkovej látky pre cieľové druhy (najmä pri dlho žijúcich zvieratách a zvierat na reprodukciu), spotrebiteľov a používateľov. Keďže neexistujú štúdie s oxidom titaničitým, úrad nemohol dospieť k záveru, pokiaľ ide o posúdenie účinkov doplnkovej látky na oči a kožu. Úrad ďalej poznamenal, že oxid titaničitý je potenciálne karcinogénny pre pracovníkov pri vdýchnutí a že vzhľadom na to, že genotoxicitu častíc oxidu titaničitého nemožno vylúčiť, mal by sa považovať za možnú ďalšiu obavu pre používateľov, ktorí manipulujú s doplnkovou látkou. Úrad zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.
                  
               
                     (5)
                  
                  
                     Zo stanoviska úradu z 5. mája 2021 preto vyplýva, že sa nepreukázalo, že oxid titaničitý nemá negatívne účinky na zdravie zvierat, zdravie ľudí ani na životné prostredie, ak sa používa ako kŕmna doplnková látka vo funkčnej skupine „farbivá: látky, ktoré sfarbujú krmivá alebo obnovujú ich farbu“.
                  
               
                     (6)
                  
                  
                     Z posúdenia oxidu titaničitého teda vyplýva, že podmienky povolenia stanovené v článku 5 nariadenia (ES) č. 1831/2003 nie sú splnené, a preto by sa povolenie oxidu titaničitého ako kŕmnej doplnkovej látky patriacej do funkčnej skupiny „farbivá: látky, ktoré sfarbujú krmivá alebo obnovujú ich farbu“ malo zamietnuť.
                  
               
                     (7)
                  
                  
                     Kŕmna doplnková látka oxid titaničitý a krmivo obsahujúce túto látku by sa preto mali čo najskôr stiahnuť z trhu. Malo by sa však umožniť obmedzené obdobie na stiahnutie existujúcich zásob uvedených výrobkov z trhu, aby sa prevádzkovateľom umožnilo riadne dodržať povinnosť stiahnutia.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zamietnutie povolenia
            Povolenie oxidu titaničitého (E 171) ako doplnkovej látky vo výžive zvierat, v kategórii doplnkových látok „senzorické doplnkové látky“ a vo funkčnej skupine „farbivá: látky, ktoré sfarbujú krmivá alebo obnovujú ich farbu“ sa zamieta.
         
         
            Článok 2
            Stiahnutie z trhu
            
               1.   Existujúce zásoby doplnkovej látky uvedenej v článku 1 a premixov obsahujúcich túto látku sa stiahnu z trhu do 20. marca 2022.
            
            
               2.   Kŕmne suroviny a kŕmne zmesi, ktoré boli vyrobené s použitím doplnkovej látky alebo premixov uvedených v odseku 1 pred 20. marcom 2022, sa stiahnu z trhu do 20. júna 2022.
            
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. novembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 268, 18.10.2003, s. 29.
         
            (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).
         
            (3)  Vestník EFSA (EFSA Journal) (2021) 19(6):6630.